राजेश एक और वाकया बताते हैं जब एक राष्ट्रीय समाचार पत्र में काम करने के दौरान उन्हें अटल जी को करीब से देखने का मौका मिला था. 'उन दिनों वे प्रधानमंत्री थे और वे एक पंचसितारा होटल में रुके थे. सुरक्षा कारणों से पत्रकारों का अंदर जाना मना था लेकिन मैं किसे तरह पहले से अंदर पहुंच गया था. बाद में मैंने खबर लिखी कि अटल जी ने नहाने के लिए लोटा और बाल्टी की मांग की थी. इसके अलावा रात में सुश्री किशोरी अमोनकर के गायन की सीडी मंगवा कर अपने सुइट में रात भर बजवाना और आधी रात को पान मंगवाने की बात या तो मैं जानता हूं या तब के सुरक्षाकर्मी और तत्कालीन होटल स्टाफ. खैर यह सब अब इतिहास है. आखिरी बार 2005 दिसंबर में न्याय यात्रा के दौरान देखने पर भी वे वैसे ही दिखे जैसा उन्हें पहली बार देखा था.'